Document ID: 32014R0644

REGOLAMENT TA' IMPLIMENTAZZJONI TAL-KUMMISSJONI (UE) Nru 644/2014
tas-16 ta' Ġunju 2014
li jemenda r-Regolament (KE) Nru 1235/2008 li jistabbilixxi r-regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar l-arranġamenti għall-importazzjonijiet ta' prodotti organiċi minn pajjiżi terzi
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 834/2007 tat-28 ta' Ġunju 2007 dwar il-produzzjoni organika u t-tikkettar ta' prodotti organiċi u li jemenda r-Regolament (KEE) Nru 2092/91 (1), u b'mod partikolari l-Artikolu 33(2) u (3) u l-Artikolu 38(d) tiegħu,
Billi:
(1)
L-Anness III tar-Regolament (KE) Nru 1235/2008 (2) jistabbilixxi lista ta' pajjiżi terzi li s-sistema ta' produzzjoni u l-miżuri ta' kontroll tagħhom għall-produzzjoni organika ta' prodotti agrikoli huma rikonoxxuti bħala ekwivalenti għal dawk stabbiliti fir-Regolament (KE) Nru 834/2007. L-Anness IV ta' dak ir-Regolament jistabbilixxi lista tal-korpi tal-kontroll u tal-awtoritajiet tal-kontroll li huma kompetenti biex iwettqu l-kontrolli u joħorġu ċ-ċertifikati f'pajjiżi terzi għall-iskop ta' ekwivalenza. Fid-dawl ta' informazzjoni ġdida li rċeviet il-Kummissjoni, għandhom isiru ċerti bidliet fil-listi stabbiliti f'dawk l-Annessi.
(2)
It-tul ta' żmien tal-inklużjoni tal-Kanada fil-lista provduta fl-Anness III tar-Regolament (KE) Nru 1235/2008 jiskadi fit-30 ta' Ġunju 2014. Minħabba li l-Kanada għadha tissodisfa l-kundizzjonijiet li hemm riferenza għalihom fl-Artikolu 33(2) tar-Regolament (KE) Nru 834/2007, l-inklużjoni għandha tittawwal għal perjodu bla limitu.
(3)
Permezz tar-Regolament ta' Implimentazzjoni tal-Kummissjoni (UE) Nru 586/2013 (3) il-korp tal-kontroll NOCA Pvt. Ltd, Pune tneħħa mill-entrata għall-Indja fl-Anness III tar-Regolament (KE) Nru 1235/2008 wara informazzjoni mill-Indja dwar is-sospensjoni ta' dak il-korp tal-kontroll. L-awtorità kompetenti tal-Indja nnotifikat lill-Kummissjoni dwar it-tmiem ta' dik is-sospensjoni, kif ukoll dwar l-approvazzjoni tal-korp tal-kontroll ġdid M/S. Faircert Certification Services Pvt Ltd, Khargone. Dawk il-korpi tal-kontroll għandhom għalhekk jiġu miżjuda mal-entrata għall-Indja fl-Anness III tar-Regolament (KE) Nru 1235/2008.
(4)
Abbażi tal-informazzjoni li waslet għand il-Kummissjoni li turi li l-korp tal-kontroll SGS India Pvt. Ltd ma jirrispettax l-ambitu tar-rikonoxximent tal-Indja fir-rigward tal-prodotti li jistgħu jiġu importati, dak il-korp tal-kontroll għandu jitneħħa mill-entrata tal-Indja fl-Anness III tar-Regolament (KE) Nru 1235/2008.
(5)
L-awtorità kompetenti tal-Ġappun nnotifikat lill-Kummissjoni bil-bidliet li jikkonċernaw żewġ korpi tal-kontroll rikonoxxuti, kif ukoll bil-ħames korpi tal-kontroll ġodda approvati li għandhom jiġu riflessi fl-entrata għall-Ġappun fl-Anness III tar-Regolament (KE) Nru 1235/2008.
(6)
It-tul ta' żmien tal-inklużjoni tat-Tuneżija fil-lista provduta fl-Anness III tar-Regolament (KE) Nru 1235/2008 jiskadi fit-30 ta' Ġunju 2014. Is-sejbiet tas-superviżjoni mwettqa mill-Kummissjoni indikaw il-ħtieġa li tittejjeb is-superviżjoni tas-sistema tal-kontroll mill-awtorità kompetenti Tuniżina. It-Tuneżija ħadet xi azzjonijiet korrettivi u sar xi progress. L-inklużjoni għandha tiġi mtawla sat-30 ta' Ġunju 2015 bil-ħsieb li jiġi verifikat l-infurzar ta' xi miżuri mħabbra.
(7)
Il-Kummissjoni eżaminat it-talbiet għall-inklużjoni fil-lista stabbilita fl-Anness IV tar-Regolament (KE) Nru 1235/2008, li rċeviet sal-31 ta' Ottubru 2013. F'dik il-lista għandhom jiġu inklużi dawk il-korpi tal-kontroll u l-awtoritajiet tal-kontroll li għalihom l-eżami sussegwenti li kien sar tal-informazzjoni mibgħuta kollha, wassal għall-konklużjoni li huma jikkonformaw mar-rekwiżiti rilevanti.
(8)
Għaldaqstant, l-Annessi III u IV tar-Regolament (KE) Nru 1235/2008 għandhom jiġu emendati kif xieraq.
(9)
Il-miżuri stipulati f'dan ir-Regolament huma skont l-opinjoni tal-Kumitat regolatorju għall-produzzjoni organika,
ADOTTAT DAN IR-REGOLAMENT:
Artikolu 1
L-Anness III tar-Regolament (KE) Nru 1235/2008 huwa emendat skont l-Anness I ta' dan ir-Regolament.
Artikolu 2
L-Anness IV tar-Regolament (KE) Nru 1235/2008 huwa emendat skont l-Anness II ta' dan ir-Regolament.
Artikolu 3
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta' Ġunju 2014.

Labels: 3
17
5
6